Viðræðuáætlun milli Sjómannasambands Íslands og Samtaka fyrirtækja í sjávarútvegi tilbúin . Síðasti samningur komst á milli sjómanna og SFS 18. febrúar 2017 . Þá höfðu samningar verið lausir frá 2011 . Það eru margar skýringar á þeirri stöðu . Hrunið setti nær alla kjarasamningsgerð í uppnám . Einnig samninga sjómanna sem voru framlengdir 2009 til ársins 2011 . Eftir það tók gengið að falla og laun sjómanna hækkuðu mikið . Sjómenn voru ekki ginkeyptir fyrir því að fara í átök á þeim tíma . En svo kom að skuldadögunum . Laun sjómanna lækkuðu skarpt þegar krónan styrktist og þykkna tók í mannskapnum . Í júní 2016 undirrituðu Sjómannasambandið og Farmanna - og fiskimannasambandið undir samning við SFS . En hvað um það , samningurinn var felldur af sjómönnum enda unnið að því öllum árum af sumum þeim sem þó höfðu undirritað hann . Farmanna - og fiskimannasambandið samþykkti samninginn . Glatað tækifæri Eftir stranga lotu var skrifað undir samning í nóvember 2016 eftir fjögurra daga verkfall . Grindvíkingar og Sjómannafélag Íslands skrifuðu undir daginn eftir . VM aflýsti verkfalli . Hvers vegna var ekki útskýrt . Róið var að því öllum árum að tala samninginn niður . Við það glataðist tækifæri að ná hluta sjómannaafsláttarins til baka sem hafði verið ein aðalkrafa sjómanna fram að þessu . Samningarnir voru felldir og verkfall undirmanna skall á 14. desember . Svo var samið 18. febrúar 2017 og samningurinn samþykktur í snarpri atkvæðagreiðslu eftir 10 vikna verkfall sem skilaði sjómönnum eftirfarandi : Hækkun kaupliða eins og á almenna markaðnum . Kauptrygging undirmanna er nú kr. 326,780 . Við teljum okkur eiga inni hækkunina sem kom á almenna markaðinn í vor , SFS neitar . Það fer nú fyrir félagsdóm . Skiptaverð þegar afli fer til eigin vinnslu hækkar um 0,5% og fer í 70,5% Olíuverðsviðmiðunar töflur uppfærðar miðað við erlenda verðbólgu . Samið um stærri frystitogara sem eru með fleiri en 27 í áhöfn . Sama launahlutfall og hjá þeim minni . Nýsmíðaálag fellur brott árið 2031 . Á síðasta ári voru t.d. einungis þrír nýir togarar af níu sem gátu nýtt sér álagið að fullu . Tveir að hluta og fjórir alls ekki . Sjómenn fá vinnuföt sér að kostnaðarlausu . Frítt fæði . Hlunnindaskattur greiddur . Orlof . Greinin um orlof styrkt til mikilla muna . Þrjú ár að vinna inn sama rétt ef skipt er um útgerð . Var áður 10 og 15 ár . Línuuppbót kr 50.000 að uppfylltum ákveðnum skilyrðum . Fiskverð . Fiskur til eigin vinnslu . Notuð þriggja mánaða meðaltöl af fiskmarkaði og miðað við 80% af markaðsverði . Var áður 12 mánaða meðaltöl . Einnig er gert ráð fyrir vörnum vegna afurðaverðs , til hækkunar eða lækkunar . Síðan í maí 2017 hefur verð á slægðum þorski hækkað um 50% í beinum viðskiptum . Ef gamla módelið væri notað hefði þessi hækkun ekki verið komin fram nema að hluta . Eingreiðsla kr. 300.000 til sjómanna sem voru í fullu starfi á árinu 2016 . Þetta er í stuttu máli hvað samið var um í febrúar 2017 , byggt á fellda samningnum frá í nóvember 2016 . Þrjár bókanir við samninginn Bókun A , um athugun á hvíldartíma sjómanna . Sú könnun hefur farið fram að hluta en verður að gera betur og ná til fleiri ef hún á að vera marktæk . Mikil og góð breyting hefur orðið á hvíldartímanum með upptöku 8 tíma rúllandi vakta . Einnig hafa flestir litlu togararnir tekið upp 10 tíma frívaktir sem er til bóta en með því að bæta einum kalli við gætu þeir einnig verið á 8 tíma rúllandi vöktum . Þessi umræða um hvíldartímann hefur klárlega verið til góðs fyrir sjómenn . Bókun B , um veikindarétt í skiptimannakerfum . Mikil vinna hefur verið lögð í þessa bókun . Samningsaðilar eru sammála um að sjómenn í veikindum skuli vera jafnsettir hvort þeir eru á sjó eða séu veikir . Þ.e. að hvorugur aðili „ græði “ á veikindum . Í raun snýst þetta um hve mikið er hægt að lengja í útendann á veikindaréttinum þegar menn róa í kerfi einn og einn eða tveir og einn og / eða eru einnig að skipta launum . Skemmst er frá að segja að fullmótuð tillaga kom frá sjómönnum um veikindaréttinn í september sl . Útgerðarmenn höfnuðu tillögunni og vildu skerða réttinn . Þrátt fyrir þann sameiginlega skilning sem að ofan greinir . Mjög furðuleg vinnubrögð þó ekki sé meira sagt . Bókun C , um heildarendurskoðun kjarasamnings . Þessi bókun snýst um að einfalda samninginn , fækka köflum og færa hann til nútímahorfs . Einnig að reikna öll skiptaverð úr 100% brúttó aflaverðmæti . Ekki er um efnislegar breytingar að ræða . Þær verða ræddar við samningaborðið í kjaraviðræðum . Þessi vinna gekk nokkuð vel þar til Samherjaskjölin komu til sögunnar , sameiginlegur skilningur sjómanna og útgerðarmanna er ekki frábrugðinn . Einnig hefur verið lögð mikil vinna í að breyta viðmiðum á skiptaprósentum í samningnum úr brúttó rúmlestum , mælieining sem hætt er að nota , og miða við skráða lengd skipa . Sú vinna er á lokametrunum og satt best að segja verður þessi breyting að koma til , til að ákvarða hvar hvert skip lendir með skiptaprósentu og mönnun . Viðræðuáætlun milli Sjómannasambandsins og SFS er klár . Þar kemur fram að kröfur verða lagðar fram í byrjun janúar 2020 . Í lok janúar geta báðir aðilar vísað til Sáttasemjara ef þurfa þykir . Samherjamálið og verðlagning á sjávarfangi Í Samherjaskjölunum kemur fram mikill óskapnaður sem maður hafði eiginlega ekki hugmyndaflug til að ímynda sér , ef rétt er . Það á að taka hart á þessu máli og rannsaka það ofan í kjölinn . Einn angi af því máli er verðlagning á sjávarfangi á Íslandi . Sjómenn hafa lengi haldið fram að tvöföld verðlagning viðgangist á Íslandi . Þ.e. afurðaverð sem skilar sér heim sé ekki endanlegt afurðaverð . Útgerðarfyrirtækin eigi sjálf sölufyrirtækin erlendis og selji afurðirnar í raun sjálfum sér . Þannig skapast hagnaður á endanum sem aldrei kemur til Íslands , heldur geymdur eða nýttur erlendis . Virðist vera lítið mál miðað við Samherjaskjölin . Framkvæmdastjóri SFS bað um að talin yrðu upp þau sjávarútvegsfyrirtæki sem stunduðu viðskipti með aflandsreikninga . Líklega væri fljótlegra að telja upp þau fyrirtæki sem ekki stunda viðskipti með þessum hætti samkvæmt nýjustu upplýsingum . Verðmunur á hráefni Einnig sá gífurlegi verðmunur á hráefnisverði á uppsjávarfiski hér á landi og Noregi og Færeyjum . Það verður ekki einungis skýrt með betra hráefni eða betur borgandi mörkuðum hjá Norðmönnum . Til þess er munurinn einfaldlega of mikill . Fyrrgreindur framkvæmdastjóri hefur sagt að laun sjómanna á íslandi og í Noregi séu sambærileg þrátt fyrir þennan mikla mun á hráefnisverði . Það verður að taka með í reikninginn að tonnafjöldi per sjómann er miklu meiri hér en í Noregi ! Sem sagt meiri framleiðni . Segir það ekki allt sem segja þarf ? Það er um helmingi meiri afli per sjómann á Íslandi en í Noregi á uppsjávarflotanum . Ég fullyrði að viðveran er sambærileg á við þá sem vinna í landi . Því var haldið fram í mín eyru hér um árið þegar Íslandssíldin hélt sig á Breiðafirði , að sjómennirnir væru í vinnu í fjóra tíma í túrnum . Köstuðu einu sinni og fengju 1000 tonn . En hvernig á nú skipið að sigla á miðin og til hafnar ? Er það sem sagt ekki vinna að sigla skipi ? Standa vaktir í vélarrúmi , á stjórnpalli , kokka ofan í mannskapinn og halda skipinu hreinu . Þetta eru eins fáránleg rök og hugsast getur og sett fram af þeim sem ekki hafa hundsvit á sjómennsku . Sjómenn eru bundnir skipi meðan það er á sjó og einnig í landi þegar ráðningu er ekki slitið . Svo heyrast sögur um að þessir andskotar þ.e. sjómennirnir hafi alltof há laun fyrir litla sem enga vinnu . Þetta er ekki boðleg umræða um laun sjómanna á Íslandi . Eitt lítið dæmi Eitt dæmi : Lítill togari með 12 manna áhöfn fiskar á sjötta þúsund tonn yfir árið . Kallarnir standa uppá endann í vinnu 14 tíma á dag í öllum veðrum . Róa yfirleitt þrjár vikur af hverjum fjórum . Launin eru jú þokkaleg en vinnan að baki þeim er gífurlega erfið og slítandi . Svipað ástand er á línuskipunum . Útgerðarmenn ættu auðvitað að vera stoltir og glaðir með sína sjómenn sem leggja hart að sér bæði fyrir sig sjálfa og útgerðina . Alltaf eru fundin öfgakennd dæmi um tekjur sjómanna sem síðan eru heimfærð uppá fjöldann . Tek fram að enn eru til útgerðarmenn sem ekki taka þátt í þessu bulli en þeim fer fækkandi .